Reclamante: Nome apelido1 apelido2

Expediente. Nº **RSCTG 025/2017**

Correo electrónico: email@email.em

### ASUNTO: ****Resolución da Comisión da Transparencia de Galicia na reclamación presentada ao amparo do artigo 28 da lei 1/2016, do 18 de xaneiro, de transparencia e bo goberno****

En resposta á reclamación presentada por Nome apelido1 apelido2, mediante escrito do 28 de marzo de 2017, a Comisión da Transparencia, considerando os antecedentes e fundamentos xurídicos que se especifican a continuación, adopta a seguinte resolución:

### ANTECEDENTES

**Primeiro**. Nome apelido1 apelido2 presentou, mediante escrito con entrada no rexistro do Valedor do Pobo o día 27 de marzo de 2017, unha reclamación ao amparo do disposto no artigo 28 da Lei 1/2016, do 18 de xaneiro, de transparencia e bo goberno por entender desatendida unha solicitude de acceso á información por parte da Xunta de Galicia.

A interesada indicaba que presentara unha solicitude á Dirección Xeral de Avaliación e Reforma Administrativa o 6 de setembro de 2016 pedindo documentación de que foi alumna dun taller de emprego. Este departamento o 25 de outubro de 2016 lle indicou que a petición era remitida á Consellería de Economía, Emprego e Industria, e que se lle daría conta da mesma, cando dispuxeran dela. O 10 de febreiro de 2017 a interesada volve a indicarlle á Dirección Xeral de Avaliación que non se lle ten achegado a información.

O escrito viña acompañado de copia dos documentos de 6 de setembro de 2016, 25 de outubro de 2016 e de 10 de febreiro de 2017.

**Segundo**. Con data de 7 de abril de 2017 déuselle traslado da documentación achegada pola interesada á Consellería de Economía, Emprego e Industria e á Vicepresidencia, Consellería de Presidencia, Administracións Públicas e Xustiza para que, en cumprimento da normativa de transparencia, achegue informe e copia completa e ordenada do expediente.

A recepción da solicitude pola administración foi o 11 de abril no caso da Vicepresidencia e o 12 de abril no caso da Consellería de Economía, Emprego, e Industria.

**Terceiro**. Con data de 2 de maio de 2017 se recibiu o informe da dirección xeral de Avaliación e Reforma Administrativa.

O informe, en resumo, indicou que non consta ningunha solicitude de acceso á información de carácter público da interesada, e que “*os escritos que se achegan forman parte dun expediente de queixa que foi tramitado por este centro directivo ao amparo do procedemento establecido no derrogado Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, créase o Rexistro Telemático da Xunta de Galicia e regúlase a atención á cidadanía (actual Decreto 129/2016, do 25 de setembro, polo que se regula a atención á cidadanía no sector público autonómico de Galicia)*”. Entendendo por tanto que estase “*ante un expediente particular iniciado a instancia da propia interesada e que está a substanciarse de conformidade coa súa normativa reguladora específica*”.

**Cuarto**. A Consellería de Economía, Emprego e Industria non responde en prazo, chegando a resposta o 17 de xullo de 2017 cando a Comisión da Transparencia xa fora convocada para a Sesión XIV de 18 de xullo de 2017. A Consellería entende que xa se lle deu resposta á interesada o 2 de xuño de 2017 e achega dous documentos para xustificar a achega.

### FUNDAMENTOS XURÍDICOS

**Primeiro. Competencia e normativa**

O artigo 24 da Lei 19/2013, do 9 de decembro, de transparencia, acceso á información pública e bo goberno, de carácter básico na súa práctica totalidade, establece que contra toda resolución expresa ou presunta en materia de acceso poderá interpoñerse unha reclamación ante o *Consejo de Transparencia y Buen Gobierno*, con carácter potestativo e previa a súa impugnación en vía contencioso-administrativa. Esa mesma lei, na súa disposición adicional cuarta, establece que a resolución da reclamación prevista no artigo 24 corresponderá, nos supostos de resolucións ditadas polas Administracións das Comunidades autónomas e o seu sector público, e polas Entidades Locais comprendidas no seu ámbito territorial, ao órgano independente que determinen as Comunidades Autónomas.

A lexislación aplicable a este procedemento ven configurada pola citada Lei 19/2013 e pola Lei 1/2016, xunto coa lexislación básica en materia de procedemento administrativo.

O artigo 28 da Lei 1/2016 establece que contra toda resolución expresa ou presunta en materia de acceso á información pública poderá interpoñerse unha reclamación perante o Valedor do Pobo; e o artigo 33 da mesma lei indica que corresponde á Comisión da Transparencia (órgano colexiado) a resolución das reclamacións fronte ás resolucións de acceso á información pública que establece o seu artigo 28.

A disposición adicional 5ª da lei establece que resolver esas reclamacións corresponderá, no suposto de resolucións ditadas polas entidades locais de Galicia, ao Valedor do Pobo, ao que adscríbese a Comisión da Transparencia, que por tanto é a competente.

**Segundo. Procedemento aplicable**

O artigo 28.3 da Lei 1/2016 preceptúa que o procedemento se axustará ao previsto nos números 2, 3, e 4 do artigo 24 da Lei 19/2013. Esta lei 19/2013 sinala que estamos ante unha reclamación con carácter potestativo e previa á impugnación en vía contencioso-administrativa e que se axustará na súa tramitación ao disposto na lexislación de procedemento administrativo común en materia de recursos.

**Terceiro. Dereito de acceso á información pública**

A Lei 1/2016 recoñece no seu artigo 24 o dereito de todas as persoas a acceder á información pública, entendida como “*os contidos ou documentos, calquera que sexa o seu formato ou soporte, que consten en poder dalgún dos suxeitos incluídos no ámbito de aplicación desta lei e que fosen elaborados ou adquiridos en exercicio das súas funcións”.*

O artigo 12 da Lei 19/2013 configura o dereito de acceso á información pública de forma ampla, sendo titulares do mesmo todas as persoas. A Lei 1/2016 sinala que o solicitante non está obrigada a motivar a súa solicitude de acceso á información (artigo 26.4).

**Cuarto. Análise do expediente**

Para o estudo deste expediente hai que partir da petición dirixida á Comisión da Transparencia o 28 de marzo que se centra nun escrito dirixido á comisión na que a persoa interesada reclama que existe unha documentación que di non ter recibido da Xunta de Galicia e que fai referencia a que “haya sido alumna de un taller de empleo”.

A dirección xeral de Avaliación e Reforma administrativa indica que non existe unha solicitude de acceso á información se non que os escritos achegados forman parte dun expediente de queixa tramitado ao amparo da normativa pola que se regula a atención á cidadanía. O expediente non é remitido, ao non existir unha solicitude de acceso á información pública. Efectivamente, unha vez revisado polo miúdo o escrito de 6 de setembro de 2016, consta que se trata dun documento vinculado a outros documentos realizados entre a administración e esta persoa e que por tanto non estamos ante unha solicitude de acceso á información pública desatendida.

Sen poder entrar a valorar os prazos dun expediente que non é competencia desta comisión, procede inadmitir a petición ao tratarse dun procedemento administrativo en curso segundo o establecido na disposición adicional primeira 1 da Lei 19/2013, do 9 de decembro.

**Quinto.-**

Procede inadmitir a reclamación dirixida á Comisión da Transparencia o 28 de marzo pola interesada.

En conclusión, a Comisión da Transparencia, coa abstención da representante da Xunta de Galicia, que participou no expediente administrativo do que trae orixe esta solicitude.

**ACORDA**

En atención aos anteriores antecedentes, fundamentos xurídicos, procede

Inadmitir a reclamación dirixida á Comisión da Transparencia o 28 de marzo de 2017

Contra esta resolución, que pon fin á vía administrativa, unicamente cabe, en caso de desconformidade, interpoñer recurso contencioso-administrativo, no prazo de dous meses, contados desde o día seguinte á notificación desta resolución, de conformidade co previsto no artigo 8.2 a Lei 29/1998, do 13 de xullo, reguladora da xurisdición contencioso-administrativa.

Santiago de Compostela, a 20 de xullo de 2017

A presidenta da Comisión da Transparencia

Milagros Otero Parga